SET เปิดเช้าพุ่งแรง 9 จุดตามตปท. ขานรับ “ทรัมป์” ประกาศเลื่อนเส้นตายข้อตกลงทางการค้าออกไป
SET เปิดเช้าพุ่งแรง 9 จุดตามตปท. ขานรับ "ทรัมป์" ประกาศเลื่อนเส้นตายข้อตกลงทางการค้าออกไป โดยเปิดที่ 1,667.75 จุด บวก 8.55 จุด หรือ 0.52% สูงสุดที่ 1,668.50 จุด ต่ำสุดที่ 1,664.92 จุด มูลค่าการซื้อขาย 2.7 พันล้านบาท
25 ก.พ. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,667.75 จุด บวก 8.55 จุด หรือ 0.52% สูงสุดที่ 1,668.50 จุด ต่ำสุดที่ 1,664.92 จุด มูลค่าการซื้อขาย 2.7 พันล้านบาท
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะปรับตัวขึ้นตามตลาดหุ้นทั่วโลก โดยตลาดหุ้นในภูมิภาคเอเชียเช้านี้ต่างปรับตัวขึ้นกันทั่วหน้า เช่นเดียวกับดาวโจนส์ฟิวเจอร์ที่ปรับตัวขึ้น และราคาน้ำมันซื้อขายล่วงหน้าก็ปรับตัวขึ้น ขานรับนายโดนัลด์ ทรัมป์ ประธานาธิบดีสหรัฐฯ ได้ประกาศอย่างเป็นทางการในการเลื่อนกำหนดเส้นตายสำหรับการบรรลุข้อตกลงทางการค้าระหว่างสหรัฐฯและจีนที่กำหนดไว้ในวันที่ 1 มี.ค.ออกไป
อย่างไรก็ดี ให้ระวังในเรื่องปัจจัยพื้นฐานให้มากขึ้นหลังจากที่ตัวเลขเศรษฐกิจออกมาไม่ค่อยดี โดยตัวเลขส่งออกติดลบมากกว่าคาด และให้ติดตามการทยอยประกาศผลประกอบการของบริษัทจดทะเบียนต่อไป แม้ว่างบฯจะออกมาไม่ค่อยดี ทำให้กำไรปีที่แล้ว (2561) ไม่โต แต่ก็ประกาศออกมาแค่ 40% เท่านั้น ที่เหลือยังต้องติดตามดูต่อไป
พร้อมให้แนวรับ 1,650 จุด ส่วนแนวต้าน 1,667-1,670 ถัดไป 1,680 จุด